《立秋后夜起见明月》
明代·胡宗仁

深夜见明月，渐低西南隅。
光华射虚檐，照我床头书。
开函见细字，历历如贯珠。
老眼未能读，惆怅坐庭除。
风生梧叶鸣，光景殊萧疏。
昨方入秋序，清凉便有余。

作者简介：字彭举，号长白，上元（今南京）人，隐于冶城山下。工诗、画，山水师倪瓒，晚出入王蒙、黄公望二家，其笔意古质，颇有五代以前气象。